**D O H O D A**

**o spoločnom vydávaní vedeckého časopisu**

uzatvorená podľa § 269 ods. 2 zákona č. 513/1991 Zb., Obchodného zákonníka v znení jeho neskorších zmien **(**ďalej len „**dohoda**“)

Číslo dohody u vydavateľa: 278/NLC/2023

Číslo dohody u spoluvydavateľa: PO2000/2023

**Zmluvné strany**

Vydavateľ: **Národné lesnícke centrum**

Sídlo: T. G. Masaryka 2175/22, 960 01 Zvolen, Slovenská republika

Štatutárny orgán: Ing. Bc. Ľuboš Halvoň, PhD.generálny riaditeľ

Osoba zodpovedná za plnenie

predmetu dohody: xxxxx

IČO: 42001315

DIČ: 2022091027

IČ DPH: SK2022091027

Bankové spojenie: xxxxx

Číslo účtu: xxxxx

(ďalej aj ako „**NLC**“)

a

Spoluvydavateľ: **Česká zemědělská univerzita v Praze**

Sídlo: Kamýcka 129, 165 20 Praha – Suchdol, Česká republika

Zastúpená: prof. Ing. Petr Sklenička, CSc., rektor

Osoba zodpovedná

za plnenie predmetu dohody: xxxxx

IČO: 60460709

DIČ: CZ60460709

Bankové spojenie: xxxxx

Číslo účtu: xxxxx

(ďalej aj ako „**ČZU**“)

(NLC sa ČZU sa ďalej spoločne označujú len ako „**zmluvné strany**“)

**Čl. I**

**Predmet dohody**

1. Predmetom tejto dohody je stanovenie práv a povinností zmluvných strán pri spoločnom vydávaní lesníckeho časopisu s názvom Central European Forestry Journal (ďalej len „**CEFJ**“ alebo aj ako len „**časopis**“), ktorý je periodikom vydávaným štvrťročne. Predmetom spolupráce je vydávať CEFJ spoločne obidvomi zmluvnými stranami ako medzinárodné periodikum. Výhradným cieľom spolupráce je zvýšenie kvality CEFJ jeho prezentovaním ako medzinárodného periodika, vytvorenie priestoru na aktívne oslovenie väčšieho počtu autorov a čitateľov s následným zvýšením počtu zasielaných príspevkov a nárastom ich citácie.
2. CEFJ je registrovaný na Ministerstve kultúry SR - EV 3774/09 (ISNN 0323 – 1046 tlačená verzia, ISSN 1338 – 4295 elektronická verzia).
3. V súčasnosti sa vydávajú štyri čísla CEFJ za kalendárny rok /časopis vychádza štvrťročne/, spravidla v náklade 120 ks pre jedno číslo. Časopis vychádza v celkovom rozsahu max. 280 rukopisných strán za štyri čísla. Príležitostne sú vydávané mimoriadne čísla časopisu.

**Čl. II**

**Doba trvania dohody a ukončenie dohody**

1. Táto dohoda sa uzatvára na dobu neurčitú.
2. Na spoločnom vydávaní časopisu sa budú zmluvné strany podieľať počnúc prípravou časopisu s číslom 1/2024.
3. Platnosť dohody je možné ukončiť na základe vzájomnej písomnej dohody zmluvných strán, písomnou výpoveďou, a to aj bez uvedenia dôvodu výpovede alebo na základe písomného odstúpenia od dohody jednou zo zmluvných strán.
4. Ktorákoľvek zo zmluvných strán je oprávnená odstúpiť od tejto dohody pri podstatnom porušení dohody. Zmluvná strana podstatne poruší dohodu v prípade, ak poruší túto dohodu a nápravu nevykoná ani v dodatočnej lehote, ktorú jej na vykonanie nápravy určí druhá zmluvná strana. Zmluvná strana je oprávnená odstúpiť od dohody i pri podstatnom porušení tejto dohody podľa § 344 a nasl. zákona č. 513/1991 Zb. Obchodného zákonníka, v znení jeho neskorších zmien. Právne účinky odstúpenia nastávajú dňom doručenia jeho písomného vyhotovenia druhej zmluvnej strane (ex nunc).
5. Pre platné ukončenie dohody výpoveďou musí byť písomná výpoveď doručená druhej zmluvnej strane najneskôr 30.09. príslušného kalendárneho roka; dohoda sa následne ukončuje k 31.12. kalendárneho roka, v ktorom bola písomná výpoveď doručená druhej zmluvnej strane, pričom výpovedná lehota plynie odo dňa doručenia výpovede druhej zmluvnej strane do 31.12. kalendárneho roka, v ktorom bola písomná výpoveď doručená druhej zmluvnej strane
6. Zmluvné strany sa dohodli, že v prípade zániku dohody z akéhokoľvek dôvodu zostáva vydavateľom CEFJ výlučne NLC.
7. V prípade ukončenia dohody sú si zmluvné strany povinné vysporiadať vzájomné práva a povinnosti vyplývajúce z dohody, a to predovšetkým finančné nároky za už vydané ale zatiaľ finančne nevysporiadané čísla časopisu v príslušnom roku a to tak, že každá zmluvná strana bude povinná uhradiť 50 % všetkých potrebných nákladov súvisiacich s vydávaním časopisu.

**Čl. III**

**Záväzky zmluvných strán**

1. ČZU, prostredníctvom Fakulty lesnické a dřevařské (ďalej len „**FLD**“), sa zaväzuje spolufinancovať vydávanie časopisu 50 % podielom všetkých potrebných nákladov, súvisiacich s vydávaním časopisu.
2. V tiráži časopisu a na príslušných webových stránkach budú ako vydavatelia časopisu uvedené obidve zmluvné strany v poradí „Národné lesnícke centrum – Lesnícky výskumný ústav“ a „Česká zemědělská univerzita v Praze, Fakulta lesnická a dřevařská“.

**Čl. IV**

**Spôsob spolufinancovania časopisu a spôsob určenia nákladov súvisiacich s vydávaním časopisu**

1. Zmluvné strany hradia potrebné náklady súvisiace s vydávaním časopisu v pomere 1 : 1 podľa dohodnutého v tomto článku dohody. Súvisiacimi nákladmi spojenými s vydávaním časopisu sa rozumejú:

a) náklady na tlač časopisu,

b) mzdové náklady šéfredaktora, technického redaktora, grafika,

c) náklady na spotrebný materiál a administratívu súvisiacu s prípravou časopisu a distribúciou výtlačkov,

d) náklady  na používanie elektronického redakčného systému, transfer článkov do databáz a prevádzkovanie webstránky časopisu.

1. Zmluvné strany sa dohodli, že všetky činnosti súvisiace s vydávaním časopisu realizuje NLC, a ČZU mu polovicu nákladov súvisiacich s vydávaním časopisu podľa dohodnutého v dohode uhrádza raz ročne, a to vždy do 31.05. príslušného kalendárneho roka na základe faktúry vystavenej NLC, najneskôr do 30.04. príslušného kalendárneho roka.
2. Výška súvisiacich nákladov spojených s vydávaním časopisu podľa odseku 4.1. písm. a), b) a c) tohto článku dohody v príslušnom kalendárnom roku sa určí vynásobením súčtu jednotlivých súm súvisiacich nákladov s vydávaním časopisu podľa odseku 4.1. písm. a), b) a c) tohto článku dohody v predchádzajúcom kalendárnom roku s výškou jadrovej inflácie v predchádzajúcom kalendárnom roku zverejnenou Štatistickým úradom SR.
3. Za základ výpočtu súvisiacich nákladov s vydávaním časopisu podľa odseku 4.1. písm. a), b) a c) tohto článku dohody pre rok 2024 sa použije zmluvnými stranami odsúhlasená výška súvisiacich nákladov s vydávaním časopisu podľa odseku 4.1. písm. a), b) a c) tohto článku dohody na vydanie časopisu v roku 2022 špecifikovaná v prílohe č. 1 dohody (5126 + 9800 + 500 = 15 426,- Eur) upravená výškou jadrovej inflácie za rok 2022 zverejnenou Štatistickým úradom Slovenskej republiky a aj výškou jadrovej inflácie za rok 2023 zverejnenou Štatistickým úradom Slovenskej republiky.

4.5**.** Zmluvné strany sa dohodli, že výška súvisiacich nákladov spojených s vydávaním časopisu podľa odseku 4.1. písm. d) tohto článku dohody v roku 2024 je stanovená vo výške sumy súvisiacich nákladov spojených s vydávaním časopisu podľa odseku 4.1. písm. d) tohto článku dohody špecifikovanej v prílohe č. 1 dohody (6624,- Eur), pričom výška týchto nákladov je dojednaná ako tzv. paušálny ročný poplatok vyplývajúci zo zmluvy uzavretej medzi NLC a externým dodávateľom služieb súvisiacich s vydávaním časopisu spravidla na viac rokov.

4.6. Zmena tzv. paušálneho poplatku vyvolaná zmenou zmluvy uzatvorenej medzi NLC a externým dodávateľom služieb súvisiacich s vydávaním časopisu musí byť vždy vopred odsúhlasená zo strany ČZU písomne, pričom za písomné odsúhlasenie sa považuje aj zaslanie e-mailovej správy z adresy osoby zodpovednej za plnenie predmetu dohody na strane ČZU adresované NLC.

4.7. Pre vylúčenie akýchkoľvek pochybností zmluvné strany vyhlasujú, že úprava výšky súvisiacich nákladov spojených s vydávaním časopisu podľa odseku 4.1. písm. a), b), c) a d) tohto článku dohody v príslušnom kalendárnom roku a podľa podmienok dohodnutých v bode 4.3., 4.4., 4.5. a 4.6 tohto článku dohody si nevyžaduje potrebu uzatvorenia písomného dodatku k dohode.

**Čl. V.**

**Ďalšie dojednania**

1. Sídlo vydavateľa a redakcia časopisu je sídlo NLC, kde budú zabezpečené všetky redakčné práce.
2. Zmluvné strany sa zaväzujú vypracovať rozdeľovník nákladu nepredajných a predajných výtlačkov časopisu a pravidlá distribúcie časopisu, rozdelenie nákladu na povinné výtlačky, predaj časopisu.
3. Distribúciu jednotlivých čísel CEFJ zabezpečí NLC.
4. Zmluvné strany vyhlasujú, že podrobnosti o vydávaní časopisu sú bližšie špecifikované v Štatúte časopisu zo dňa 01. 01. 2018 (ďalej len „**štatút**“). Zmluvné strany sa dohodli, že skutočnosti týkajúce sa časopisu, ktoré nie sú výslovne uvedené v dohode, sa budú riadiť príslušnými ustanoveniami štatútu. Zmluvné strany zároveň vyhlasujú, že so znením štatútu sa dôsledne oboznámili ešte v čase pred uzatvorením tejto dohody a zároveň každá zmluvná strany disponuje jedným originálnym vyhotovením štatútu.
5. Zmluvné strany majú rovnaké právo používať časopis na propagáciu svojej inštitúcie a jej činnosti ako aj propagovať časopis prostredníctvom rozličných médií.

**Čl. VI.**

**Dohoda o nahradení pôvodného záväzku novým záväzkom**

6.1. Zmluvné strany uzatvorili dňa 04. 12. 2014 Dohodu o spoločnom vydávaní vedeckého časopisu Lesnícky časopis – Forestry Journal (predošlý názov časopisu CEFJ), ktorú NLC eviduje pod číslom 9/NLC/2014 (ďalej len „**Pôvodná dohoda**“). Predmetom Pôvodnej dohody je stanovenie podmienok spolupráce zmluvných strán pri vydávaní vedeckého časopisu Lesnícky časopis – Forestry Journal. Pôvodná dohoda je uzatvorená na dobu neurčitú a ku dňu podpisu dohody je Pôvodná dohoda platná.

* 1. Zmluvné strany sa týmto v súlade s ustanovením § 570 zákona č. 40/1964 Zb. Občianskeho zákonníka dohodli, že Pôvodnú dohodu (doterajší záväzok) nahrádzajú touto dohodou (novým záväzkom), čím Pôvodná dohoda zaniká, a to ku dňu nadobudnutia účinnosti dohody.
  2. Zmluvné strany súčasne vyhlasujú, že všetky ich vzájomné práva a povinnosti založené a vzniknuté z Pôvodnej dohody sú ku dňu uzatvorenia dohody riadne vysporiadané a zmluvné strany neevidujú voči sebe akékoľvek nároky vyplývajúce alebo súvisiace z Pôvodnej dohody.
  3. Zmluvné strany sa zaväzujú plniť odo dňa nadobudnutia účinnosti dohody výlučne práva a povinnosti založené na základe dohody.

**Čl. VII.**

**Záverečné ustanovenia**

7.1. Táto dohoda nadobúda platnosť dňom jej podpísania oboma zmluvnými stranami. V súlade s ustanovením § 47a ods. 2 zákona č. 40/1964 Zb. Občianskeho zákonníka táto dohoda nadobúda **účinnosť dňa 01. 01. 2024**.

7.2. V prípade, že sa na dohodu vzťahuje povinnosť zverejnenia v registri zmlúv podľa českého zákona č. 340/2015 Z. z. o osobitných podmienkach účinnosti niektorých zmlúv, o zverejňovaní týchto zmlúv a o registri zmlúv (zákon o registri zmlúv), v znení neskorších predpisov, dohoda nadobúda účinnosť jej zverejnením v registri zmlúv. zmluvné strany sa dohodli, že plnenia poskytnuté medzi zmluvnými stranami na základe predmetu tejto dohody pred jej účinnosťou sa započítavajú na plnenie podľa tejto dohody a zmluvné strany si z tohto titulu nebudú voči sebe uplatňovať žiadne nároky z bezdôvodného obohatenia.

7.3. Zmluvné strany bezvýhradne súhlasia so zverejnením úplného znenia dohody tak, aby dohoda mohla byť predmetom poskytovania informácií v súlade s českými právnymi predpismi, a to zákonom č. 106/1999 Z. z. o slobodnom prístupe k informáciám v znení neskorších predpisov a zákonom č. 340/2015 Z. z. o osobitných podmienkach účinnosti niektorých zmlúv, zverejňovaní týchto zmlúv a o registri zmlúv (zákon o registri zmlúv) v znení neskorších predpisov.7.4. Zmeny a doplnky k dohode sa vykonajú písomnými dodatkami obojstranne podpísanými oprávnenými zástupcami oboch zmluvných strán.

7.5. Pokiaľ nie je v tejto dohode uvedené inak, riadia sa vzťahy zmluvných strán príslušnými ustanoveniami Obchodného zákonníka, platného na území Slovenskej republiky.

7.6. Zmluvné strany sa dohodli, že všetky spory, ktoré medzi nimi vznikli alebo v budúcnosti vzniknú z tejto dohody alebo v súvislosti s touto dohodou, budú rozhodované príslušným slovenským súdom podľa slovenského právneho poriadku, ak nebude zmluvnými stranami dohodnuté inak.

7.7. Obidve zmluvné strany vyhlasujú, že si zvolili právny poriadok Slovenskej republiky ako rozhodujúci právny poriadok, ktorým sa spravuje táto dohoda ako aj všetky ich vzájomné vzťahy vzniknuté na základe tejto dohody alebo súvisiace s touto dohodou, vrátane sporov o platnosť, výklad a zánik tejto dohody.

7.8. Táto dohoda, ktorá je vyhotovená v slovenskom jazyku má tri vyhotovenia, z ktorých NLC dostane jednom a ČZU dve vyhotovenia.

7.9. Dohoda bude po jej uzatvorení zverejnená v Centrálnom registri zmlúv vedenom Úradom vlády Slovenskej republiky.

7.10. Zmluvné stranysa dohodli, že všetky písomnosti, ktoré má doručiť/bude doručovať v zmysle tejto dohody, ako aj po jej skončení jedna zmluvná strana druhej zmluvnej strane, budú doručované na adresu uvedenú v záhlaví tejto dohody. Písomnosti budú doručované osobne alebo prostredníctvom pošty doporučene, pričom zásielka (písomnosť) sa bude považovať za doručenú dňom jej prevzatia adresátom – zmluvnou stranou, dňom, kedy zmluvná strana odmietne osobne doručovanú alebo poštou doručovanú zásielku prevziať, alebo dňom, kedy pošta vráti doručovanú zásielku odosielajúcej zmluvnej strane ako nevyžiadanú v odbernej (úložnej) lehote alebo s oznámením adresát neznámy, prípadne ako zásielku nedoručenú. Zmenu adresy na doručovanie je ktorákoľvek zmluvná strana povinná oznámiť druhej zmluvnej strane bez zbytočného odkladu.

7.11. V prípade, kedy v súlade s touto dohodou je možné doručovanie formou e-mailovej pošty, písomnosť/dokument sa považuje za doručenú/ý okamihom doručenia a potvrdenia o doručení e-mailu odosielajúcej zmluvnej strane prijímajúcou zmluvnou stranou.

7.12. Zmluvné strany zhodne vyhlasujú, že táto dohoda nebola uzavretá v tiesni, ani za nápadne nevýhodných podmienok pre ktorúkoľvek zo zmluvných strán, a že zmluvná voľnosť zmluvných strán nie je obmedzená. Súčasne zmluvné strany vyhlasujú, že sa s touto dohodou dôkladne oboznámili, jej obsahu porozumeli, v celom rozsahu s touto dohodou súhlasia, zaväzujú sa jej ustanovenia dobrovoľne plniť, a podpísali túto na znak toho, že je určitá a zrozumiteľná, a že zodpovedá ich slobodnej a vážnej vôli.

7.13. Prílohou tejto dohody je príloha č. 1 - Nákladové položky podľa Čl. IV ods. 4.1 dohody uznané v roku 2022.

Vo Zvolene, dňa .......................... V Prahe, dňa ..................................

Za vydavateľa: Za spoluvydavateľa:

............................................. .............................................

Národné lesnícke centrum Česká zemědělská univerzita v Praze

Ing. Bc. Ľuboš Halvoň, PhD prof. Ing. Petr Sklenička, CSc.

generálny riaditeľ rektor

**Príloha 1:**

|  |  |  |
| --- | --- | --- |
| **Nákladové položky podľa Článku IV ods. 4.1 dohody uznané v roku 2022** | | **EUR bez DPH** |
| a) | náklady na tlač časopisu | 5 126,- |
| b) | mzdové náklady šéfredaktora, technického redaktora a grafika | 9 800,- |
| c) | náklady na spotrebný materiál a administratívu súvisiacu s prípravou časopisu a distribúciou výtlačkov | 500,- |
| d) | náklady na používanie elektronického redakčného systému, transfer článkov do databáz a prevádzkovanie webstránky časopisu | 6 624,- |
| **Spolu** | | **22 050,-** |